b'\n_START_ARTICLE_\nCerkev svetega Demetrija v Solunu\n_START_SECTION_\nZgodovina\n_START_PARAGRAPH_\nPrvotna cerkev na tem obmo\xc4\x8dju je bila postavljena v 4. stoletju na\xc5\xa1ega \xc5\xa1tetja, ko je kr\xc5\xa1\xc4\x8danstvo postala dovoljena religija v rimskem imperiju. Takratni Solun je bil za Aleksandrijo, Rimom in Carigradom najve\xc4\x8dje mesto v rimskem imperiju, mesto, sede\xc5\xbe rimske province Macedonia Prima je bilo znano predvsem po tem, da je ve\xc4\x8dina njegovih prebivalcev prestopila v kr\xc5\xa1\xc4\x8danstvo v 2. stoletju na\xc5\xa1ega \xc5\xa1tetja - prej, kot se je to zgodilo v drugih delih rimskega imperija. Prvotna stavba je bila enoladijska starokr\xc5\xa1\xc4\x8danska oratorija (slavnostna govorni\xc5\xa1ka dvorana), ki jo je stoletje pozneje prefekt Leontios nadgradil v triladijsko baziliko._NEWLINE_Dana\xc5\xa1nja podoba cerkve izhaja iz let 629 - 634, ko je bila v \xc4\x8dast zmage vzhodnorimskih za\xc5\xa1\xc4\x8ditnikov Soluna nad Slovani in Avari preurejena v petladijsko baziliko in bogato okra\xc5\xa1ena z mozaiki, ki upodabljajo solunskega pokrovitelja svetega Demetrija v razli\xc4\x8dnih vlogah. V notranjosti cerkve je neko\xc4\x8d stal kiborium ali grobnica svetega Demetrija, manj\xc5\xa1a stavba \xc5\xa1esterokotne oblike podobna oltarju. Stavba v notranjosti bazilike je imela dvoje vrat, v notranjosti pa so hranili fotelj svetega Demetrija. Posmrtnih ostankov Demetrija konstrukcija ni vsebovala, zato je bila vloga grobnice zgolj simbolna._NEWLINE_Bazilika je znana po \xc5\xa1estih ohranjenih mozai\xc4\x8dnih plo\xc5\xa1\xc4\x8dah, ki prikazujejo svetega Demetrija z guvernerjem Soluna in verskim dostojanstvenikom, v pokroviteljski dr\xc5\xbei nad dvema otrokoma. Napis pod eno izmed upodobitev slavi boga, ker je me\xc5\xa1\xc4\x8dane Soluna odre\xc5\xa1il pred obleganjem Slovanov in Avarov l. 612. Cerkev je bila v celoti okra\xc5\xa1ena tudi z drugimi mozaiki in gr\xc5\xa1ko-rimski reliefi, ki pa so bili ve\xc4\x8dinoma izgubljeni po po\xc5\xbearu l. 1917, in jih danes poznamo po \xc4\x8drno-belih fotografijah. Po po\xc5\xbearu l. 1917 je trajalo desetletja, da so cerkev ponovno obnovili, ta pa je v nekoliko spremenjeni obliki od prvotne. cerkev so ponovno posvetili leta 1949.\n_START_SECTION_\nSveti Demetrios\n_START_PARAGRAPH_\nSveti Demetrios iz Soluna je eden izmed dveh pravoslavnih voja\xc5\xa1kih svetnikov, hkrati pa tudi zgodovinska oseba iz anti\xc4\x8dnega Soluna. Rojen je bil leta 270 v vplivni senatorski dru\xc5\xbeini. Domnevno je kot sveti Georgij tudi Demetrios postal pomemben \xc4\x8dastnik v rimski vojski, vendar je bil zaradi svoje kr\xc5\xa1\xc4\x8danske vere okoli leta 306 ubit tako, da so ga prepodli s \xc5\xa1estimi kopji. Po tem, ko je \xc4\x8dez nekaj let s Konstantinovim odlokom kr\xc5\xa1\xc4\x8danstvo postalo dovoljena vera v rimskem imperiju, je bil Demetrios progla\xc5\xa1en za svetnika in pokrovitelja mesta. V poznej\xc5\xa1ih stoletjih je \xc4\x8da\xc5\xa1\xc4\x8denje svetega Demetrija v voja\xc5\xa1ke namene postalo zelo priljubljeno; zmage nad barbarskimi ljudstvi pa so pripisovali intervenciji Demetrija.'